חזון המהפך במערכת החינוך בישראל

**מבוא**

חזון הרפובליקה השניה של ישראל כולל מרכיב נכבד של חינוך ותרבות והתייחסתי לנושאים אלה בהרחבה בספריי ובמאמריי, אך מאמר זה יוקדש כולו אך ורק לנושאים אלה. המרכיב הראשון והחשוב ביותר הוא בהבאת מיטב הכוחות להוראה, לא רק בגלל אידיאלים ושליחות, כי אם גם משיקולים כלכליים. אם המשאב הכי חשוב למדינה זו האוכלוסיה, הרי שיש להשקיע בחינוך את מירב המאמץ והתקציבים, עם מיטב המוחות. על ישראל לעמוד בשורה אחת עם המדינות האתיות והמשגשגות ביותר בעולם, שהסוד להצלחתן הוא קודם כל במערכת החינוך המעולה שלהן. משכורות המורים צריכות להיות לא פחות גבוהות ממשכורות המהנדסים, הכלכלנים ועורכי הדין בשוק הפרטי ושל פקידי הממשל והקצינים בשירות הציבורי. המשאבים לכך יילקחו מהמשאבים האדירים שיווצרו עם ישום עקרונות הרפובליקה השניה, עם מיסוי פרוגרסיבי, הגדלת השוויון, הפסקת ההפרטות, ניתוק הקשר בין הון ושלטון, שירות חובה וחינם בצה"ל ובשירות לאומי של שלוש שנים לגברים ונשים מכל המגזרים, לרבות המגזר החרדי והערבים, מעבר ממדיניות ניאו ליברלית המעדיפה את האלפיון העליון והטייקונים למדיניות של קפיטליזם חברתי, השם את הדגש על כלל העם, איסור מעבר של פקידים ממשלתיים, חברי כנסת, שרים ואנשי צבא לסקטור הפרטי, המאפשר מתן שוחד סמוי בצורה של משרות במיליונים לאלה שהיטיבו עם הטייקונים בהפרטות ובמיסוי.

**עיקרי המהפך במערכת החינוך**

מערכת החינוך הציבורית תהיה בחינם אך ורק בבתי הספר החילוניים ובעברית, כמו בצרפת. מערכת החינוך החילונית ובעברית בחינם תכלול את כל המסגרות – פעוטונים מגיל אפס, גני ילדים, בתי ספר יסודיים, חטיבות ביניים, בתי ספר תיכוניים, בתי ספר מקצועיים, אוניברסיטאות. מי שירצה ללמוד בישיבות או בבתי ספר בערבית יואיל לעשות זאת על חשבונו. רק כך תובטח אינטגרציה מלאה של החרדים והערבים עם תועלת כבירה למשק שתהווה עוד נדבך מכריע לשגשוג המדינה. הרחבתי על כך את הדיבור במאמרים שלי על האינטגרציה של הערבים והחרדים בחברה ובכלכלת ישראל ולא אחזור על כך. מדינת ישראל הולכת ומתפלגת, עם קיטוב ואלימות גוברים, וקיים צורך דחוף ליצור מחדש או לראשונה אתוס אחיד לאומה באמצעות מערכת החינוך, הכלכלה והחברה. ברור שכיבוד הדגל וההמנון הם מרכיב חשוב אם כי סמלי להיווצרות אתוס זה, כפי שהוא מתבטא בארצות הברית ובכל מדינות העולם, למעט בישראל בו הוא לא מקובל על חלקים גדולים של האוכלוסיה. גם על כך כתבתי והצעתי פתרונות יצירתיים. במקביל, כל האוכלוסיה בגיל 18, גברים ונשים, ערבים וחרדים, חילונים וסרבני מצפון, ישרתו שלוש שנים בצבא או בשירות לאומי ויידחה הגיל המינימלי לנישואין לגיל 21, למנוע נישואי השתמטות משירות.

התקציבים הרבים שיתווספו למערכת החינוך יאפשרו גם הארכת יום הלימודים בכל המדינה עד השעה חמש אחרי הצהריים. היתרונות לכך רבים – בעיקר חינוכיים כפי שיוסבר להלן, אך גם כלכליים כי הם יאפשרו מתן משכורות גבוהות יותר למורים וכמובן חיסכון למשפחות של אלפי שקלים לחודש שעליהן להוציא לצהרונים. הרמה הגבוהה, בגלל התקציבים הרבים ורמת ההוראה, תתקיים בפריפריה ובמרכז, בכל השכונות, כדי למנוע פערים בפריפריה, בשכונות בהן חיות משפחות עניות יותר, בשכונות חרדיות, בכפרי ערבים וכדומה. במקום הדרה וקיום שכונות נפרדות לערבים וחרדים, שהיא בהחלט לא מכוונת אלא מרצון, תתרום מערכת החינוך האחידה להכלה בשכונות מעורבות, כפי שהיה פעם וכפי שקורה לפחות לגבי הערבים בערים מעורבות כחיפה, נצרת, ירושלים, עכו ויפו.

בשעות הלימוד הארוכות משמונה בבוקר עד חמש אחרי הצהריים ניתן יהיה ללמוד שפות – עברית, אנגלית וערבית ברמה של שפת אם, עוד שתי שפות לבחירת התלמיד ברמה טובה – לדוגמא צרפתית וספרדית או סינית ויפנית. במגמה לשפות ניתן יהיה ללמוד שתי שפות נוספות – לדוגמא גרמנית ואיטלקית או סווהילית והינדית. לימוד שפות הוא תנאי הכרחי להצלחה ברוב תחומי החיים – בעולם העסקים, באקדמיה, במדע, במיוחד לנוכח הגלובליזציה והכפר העולמי. מכיוון שהלימודים עד גיל 18 יהיו חובה, לאו דווקא בתיכון עיוני, כל בוגר תיכון צריך לקחת עימו מטען תרבותי חשוב שיאפשר לו להיות אזרח ישראלי מצפוני, איש העולם הגדול הפתוח לתרבות העולמית, מודע וקשוב לתרבות העמים השכנים, עם הכנה לחיים בכלכלה ובנקאות, באתיקה וערכים, בתורת הנאום ותרבות הדיון.

במערכת החינוך ילמדו הסטוריה ותרבות עולמית עם דגש על הסטוריה מודרנית, הסטוריה יהודית לרבות בהיקף ניכר על יהדות המזרח, וכן הסטוריה של הערבים והאסלאם. לימודי הספרות יהיו בהיקף ניכר כי הם מכינים אדם לחיים לא פחות מלימודי המתימטיקה. על כל בוגר תיכון להכיר היטב את הספרות האנגלית, הצרפתית, האמריקאית, הגרמנית, הרוסית, האיטלקית, הספרדית ושל אמריקה הלטינית, וכן את הסופרים הבולטים משאר הספרויות – פורטוגזית, הולנדית, סקנדינבית, פולנית, קנדית, סינית, הודית, יפנית, אפריקאית, יוונית ולטינית. ספרות ערבית תילמד במסגרת לימודי הערבית. רבע מלימודי הספרות יהיה בספרות מקור בעברית עם דגש על ספרות מודרנית, לרבות האוצר הענק ושלא נלמד כמעט של ספרות יהדות המזרח, יהדות ספרד וספרות ימי הביניים. במקביל ילמדו בכל בית ספר תיכון ובחטיבות הביניים מחזות של מיטב המחזאים, לימודי מוסיקה להכרת היצירות הקלאסיות, ג'אז ומוסיקת עמים, מיטב הציירים והפסלים עם היצירות החשובות ביותר שלהם, פילוסופיה להכרת גדולי הפילוסופים, לימודי תנ"ך ותלמוד ברמה בינונית כנלמד כיום בבתי ספר חילוניים, וכמובן אתיקה.

דגש מיוחד יינתן ללימודי גיאוגרפיה על כל ארצות העולם שיכינו את התלמיד לגלובליזציה ולמסעותיו ברחבי העולם. ממש עצוב להיווכח עד כמה בורים בוגרי התיכון בהשכלה כללית ועד כמה המטען האינטלקטואלי שלהם דל. הם לא מכירים את ארצות העולם, את הפרטים המאפיינים שלהם, עם נתונים סטטיסטיים על רמת השגשוג הכמותי והערכי שלהן, מי מהן דמוקרטית ומי טוטליטרית, איפה ממוקמת כל מדינה, מה ערי הבירה שלהן. הילדים ממש משתוקקים לכך, צריך רק ללמד אותם כי החומר מרתק מאין כמותו. יש ללמוד בשיטת האירועים עם לימוד קבוצתי במרבית המסגרות, עם דגש ללימוד קבוצתי ולא אינדיבידואלי. ניתן דגש מוגזם להצטיינות אישית על חשבון הצלחה קבוצתית, כפי שנעשה בפינלנד למשל לה יש את מערכת החינוך הטובה בעולם. הארצות עם מערכת החינוך הטובה בעולם על פי מדדים שונים הן: פינלנד, נורווגיה, שווייץ, יפן, שוודיה, ניו זילנד, דנמרק, הולנד, קנדה, בלגיה, גרמניה, אוסטריה וסינגפור והן גם הארצות המשגשגות ביותר והאתיות ביותר בעולם. גם הארצות הבלטיות, צרפת, אוסטרליה ובריטניה תופסות דירוג גבוה למדי, כאשר ארה"ב וישראל רק בעשיריה השלישית. עלינו ללמוד מארצות אלה, בעיקר מסקנדינביה, כאשר אני משתומם כיצד סינגפור הקטנה עברה אותנו בהרבה.

אנחנו כבר לא תופסים מקומות ראשונים במבחנים עולמיים של הישגיות כבעבר, במיוחד במקצועות ריאליים, וזה יפגע קשות בישראל. יש לנו אוניברסיטאות מובילות בתחומי המדע וההנדסה. יש לתת דגש מיוחד על המקצועות הריאליים בכל רמות החינוך ולדאוג למערכת לימודים אחידה – הומנית וריאלית עד גיל 15 בתום חטיבת הביניים. בתי ספר מקצועיים יהיו רק בכיתות התיכוניות ויש לאסור בתי ספר טרום מקצועיים שזו רעה חולה. אין לאפשר נשירה של אף תלמיד עד גיל 15 ומערכת החינוך צריכה להתמודד עם כל מקרה שיש לו בעית קשב, קשיים בלימוד או מגבלה אחרת. כל תלמיד צריך להיות בקי במתימטיקה, פיזיקה, כימיה, ביולוגיה ברמה גבוהה. מי שירצה ללמוד בתיכון מקצועי יוכל כמובן לעשות זאת, אך בתנאי שילמד מטען עשיר של לימודים הומאניים וריאליים בנוסף ללימודיו המקצועיים. לימודי הכנה לאוניברסיטאות, כולל מבדקים פסיכומטריים יהיו חלק מהלימודים בתיכון.

אם החרדים ירצו ללמוד יותר תלמוד יוכלו לעשות זאת בשיעורי העשרה בתשלום בבתי ספר פרטיים מחמש עד שבע בערב. גם הערבים יוכלו ללמוד לימודי העשרה על תרבות ערבית בתשלום אחרי הלימודים הכלליים בבתי ספר פרטיים. כל בתי הספר הפרטיים שלא ילמדו בהם על פי מערכת החינוך האחידה יהיו בתשלום מלא בלי סבסוד כלשהו של מערכת החינוך. יש לדאוג שמערכת החינוך הציבורית תהיה לא פחות איכותית מהמערכת הפרטית, בכל הרמות, השכונות והערים, על מנת שלכל תלמיד תינתן הזדמנות שווה להתחיל את חייו מאותה נקודה בגלל בית הספר ולא למרות בית הספר. בבתי הספר הציבוריים יהיו גם כן לימודי העשרה למי שירצה בכך בתשלום משעה חמש עד שבע בערב. לימודי הספורט יהיו חלק אינטגרלי של מערכת החינוך, תוך שאיפה להצטיינות קבוצתית ודגש על תרבות התמודדות הוגנת. ההצלחה האישית בספורט ובחינוך העיוני לא יבואו על חשבון ההצלחה הקבוצתית בגלל הלימוד הקבוצתי, לימוד בשיטות של אירועים, לימוד על קואופרטיבים ושיתוף לצד לימוד על השוק החופשי ועל רגולציה ממשלתית. לא תיאכף כל אידיאולוגיה כלכלית או מדינית והתלמידים ייחשפו בהתאם.

בלימודיו התיכוניים יתמחה התלמיד על פי מגמות – ביולוגית, מתימטית, פיזיקה, כימיה, שפות, גאוגרפיה-הסטוריה, הומנית-ספרותית, כלכלית, חברתית-התנדבותית, מזרחנית. וכמובן מגמות מוזיקה, דרמה, ספורט, אמנות.

לאלה החוששים שלילד הרך או לנער לא יהיה זמן לאינטרקציה חברתית ומשחקים בחצר הבית כדאי שיתפכחו ויראו שהילדים מהגיל הרך ועד הבגרות עסוקים בשובם מבית הספר במשחקי מחשב טפלים ומנוונים במקום בעשיה תרבותית. הלימודים עד השעה חמש לא יבואו על חשבון זמנו החופשי של התלמיד כי כמעט בכל המקרים התלמיד לא פנוי בהיותו עסוק בפייסבוק, בסלולרי, במשחקי מחשב ובעוד עיסוקים תפלים ולא מחנכים. בערבים התלמידים ילכו במסגרת בית הספר לפחות פעם בשבוע להצגה, קונצרט, סרט איכותי, הרצאה. בבית הספר ילמדו ששה ימים בשבוע כאשר ביום שישי ילמדו רק עד השעה שתיים. במשך הלימודים יהיו חופשות מצטברות של לא יותר מחודש. חופשת הקיץ תהיה של חודש אחד בלבד. בחופשים יהיו לימודי העשרה בבית הספר ובחופש הגדול יתקיימו סמינרים בארץ ובחו"ל. בית הספר יעודד קיום פעילות של תנועות נוער בבית הספר על פי בחירת התלמיד ובלי העדפות פוליטיות פעמיים בשבוע. בית הספר יעודד פעילות התנדבותית בקהילה שתהיה חובה ותהיה פעם עד פעמיים בשבוע. פעילות הספורט המתמחה, הדרמה והחוגים לא תהיה על חשבון הלימודים העיוניים אלא בנוסף להם. בית הספר יהיה פעיל בכל ימות השנה, לרבות בכל החופשים בהם יתקיימו קיטנות למי שירצה חינם אין כסף.

חשוב מאוד להתחיל במערכת החינוך בפעוטונים מגיל אפס ובגנים כל יום משעה שמונה עד חמש עם אפשרות להביא את הילדים בשבע בבוקר ולקחת אותם בשש בערב. כך יתאפשר לשני ההורים לעבוד במשרה מלאה ולהקדיש את כל זמנם לילדים עם שובם מבית הספר. זה יוסיף נדבך חשוב ביותר לשוק העבודה, להכנסה הפנויה של ההורים, יעזור בחיסכון לדיור על ידי הפנית הכנסה פנויה לדיור במקום לפעוטונים, קיטנות ומטפלות. אם יהיו פעוטונים וגנים ציבוריים ברמה גבוהה ובחינם זה ימנע קיום מסגרות פרטיות לא אחראיות, ברמה נמוכה ולפעמים באלימות. תתקיים כמובן מערכת פיקוח הדוקה על כל מערכת החינוך בכל הרמות מגיל אפס עד סיום האוניברסיטה. המפקחים והמנהלים יקבלו אף הם משכורות גבוהות אך לא גבוהות מאלה של המורים כפי שהמצב כיום כי חוד החנית של מערכת החינוך הם המורים. יהיה אותו בסיס לשכר המורים בכל מקצוע, מגמה ורמה.

החינוך האקדמאי יהיה ברמה גבוהה ביותר ויהיה נגיש לכל אחד על מנת לצמצם עד כמה שאפשר קיום מכללות פרטיות יקרות. צריך לבוא מהפך בסלקציה של הסטודנטים על פי ציונים ומבדקים פסיכומטריים בלבד. יש לבחון את המועמד לכל מגמה באקדמיה קודם כל על פי התאמתו למקצוע – מהנדס, רופא, מורה, מתימטיקאי, ספרות, תנ"ך, הסטוריה, כלכלה, משפטים, מנהל עסקים, דרמה, מוסיקה וכדומה. לא ברור לי כלל למה בוחרים מועמד לרפואה על פי הציונים שלו בבגרות או התוצאה במבדק הפסיכומטרי ולא על פי הכישורים שלו להיות רופא טוב, מקצועי, אמפתי והומאני. בדיוק כפי שבודקים סטודנט שרוצה ללמוד בקונסרבטוריון על פי כישורי הנגינה שלו כך יש לבחון את הסטודנט למשפטים על פי יכולתו להיות עורך דין, הסטודנט לכלכלה על פי היכולות הכלכליות, הרפואה – הרפואיות וכדומה. מומלץ לאמץ שיטה המקובלת במדינות שונות של לימודי הכנה של שנה לכל מגמה בה הסטודנט ילמד מקצועות בחוג שהוא בחר ובתום שנה יבדקו עד כמה הוא מתאים להיות רוקח, חשבונאי, רופא.

על ישראל לחתור להיות בין עשר המדינות המובילות בעולם בשגשוג הכמותי והאיכותי ובאתיקה. לפיכך יש להכשיר את התלמיד שיהיה אזרח טוב, ילמד אזרחות, דמוקרטיה, הסטוריה, מולדת, יעשה טיולים בארץ מספר פעמים בשנה, יהיה נוכח במסדר שבו יועלה הדגל כל בוקר, ישיר את ההמנון בכל אירוע חגיגי, בלי תירוצים ועלבונות, יקיים ימי זיכרון של המדינה, יכיר את חגי ישראל, אך גם את חגי הערבים, אם כי החופשים יהיו רק בחגי ישראל, ביום העצמאות, בהיות היהודים הרוב במדינה ועל המיעוט לכבד את הרוב כפי שנעשה בכל מקום בעולם, בצרפת, ביוון וברוסיה. לא יהיו דיונים פוליטיים בבתי הספר הציבוריים. ייאסר על המורים להשמיע דיעה פוליטית מכל סוג שהוא בבית הספר או במפגש עם תלמידיו. יש להקפיד על משמעת, כיבוד המורה, כיבוד התלמיד, איסור כל הטרדה מינית, כל אפליה על בסיס מין, דת, גזע, עדה או נטיה מינית. יחד עם זאת, אין לקיים אירועים של עדות, להט"בים, דתות, פוליטיקה וכדומה. יש להקפיד על מניעת אלימות עם אפס סובלנות הן מצד התלמיד והן מצד המורה. יש לעזור לכל תלמיד בעל מוגבלות ולקיים מסגרות מיוחדות לתלמידים עם קשיי למידה. התלמידים יקבלו כמה ארוחות ביום בחינם במטבחים כשרים ולא כשרים על פי בחירתם. כמו כן יקבלו שירותי בריאות חינם בבית הספר אם יהיו חולים או שתהיה להם תאונה. כיתות הלימוד יהיו של לא יותר מעשרים תלמידים בכיתה. כאמור, יהיו תקציבים נאותים לכל השינויים במערכת החינוך כתוצאה מהמהפך בכל תחומי החיים בישראל.

**סיכום**

אין לי ספק שאם תקום מערכת חינוך במתכונת המוצעת תהפוך ישראל לאחת מהמדינות המובילות, במקביל לשינויים האחרים המתבקשים במסגרת כינון הרפוליקה השניה של ישראל. לא ניתן לעשות פיתרונות חלקיים למערכת החינוך כי כולם נכשלו. התקציבים הגדולים למערכת החינוך יבואו כתוצאה מהשינויים הכלכליים המתבקשים. על מנת לעשות אינטגרציה של החרדים והערבים במערכת החינוך יש לבצע את האינטגרציה שלהם בכל התחומים האחרים. כל דבר קשור – פתרון הסכסוך עם הפלשתינאים, האינטגרציה של כל חלקי האוכלוסיה, המהפך בתחום החינוך, מערכת בריאות אמינה וטובה, אכיפה של חוק וסדר, דמוקרטיה, שגשוג, אתיקה, ביטחון. זהו אם כן החזון שלי למערכת החינוך בישראל שתהיה אחת הטובות בעולם, כיאה לאוכלוסיה החפצה חיים.